Φίλιππος ΣΤ΄ της Ισπανίας

Ο Φίλιππος ΣΤ΄ της Ισπανίας (ισπανικά: Felipe VI de España,Μαδρίτη, 30 Ιανουαρίου 1968) είναι ο σημερινός βασιλιάς της Ισπανίας, που ανήλθε στον θρόνο στις 19 Ιουνίου 2014, μετά την παραίτηση του πατέρα του, Χουάν Κάρλος Α΄. Σύμφωνα με το Σύνταγμα της Ισπανίας, είναι ο αρχηγός του κράτους και των Ενόπλων Δυνάμεων αυτού, έχει υπό την προστασία του τις Βασιλικές Ακαδημίες και εκπροσωπεί την Ισπανία στο εξωτερικό.

Γεννήθηκε στη Μαδρίτη, κατά τη διάρκεια της δικτατορίας του Φρανθίσκο Φράνκο, ως το τρίτο παιδί και μοναδικός γιος του τότε πρίγκιπα Χουάν Κάρλος των Βουρβόνων και της τότε πριγκίπισσας Σοφίας της Ελλάδας. Το 1977, δύο χρόνια μετά την άνοδο του πατέρα του στο θρόνο, του απονεμήθηκε επίσημα ο τίτλος του πρίγκιπα των Αστουριών, καθώς και οι υπόλοιποι τίτλοι που ιστορικά ανήκουν στον διάδοχο του ισπανικού Στέμματος. Το 1986, με την ενηλικίωσή του, ορκίστηκε πίστη στο Σύνταγμα και στον Βασιλιά της Ισπανίας, ενώπιον του Ισπανικού Κοινοβουλίου. Μετά την ολοκλήρωση της βασικής του εκπαίδευσης στη Μαδρίτη και την δευτεροβάθμια εκπαίδευσή του σε σχολείο εσωτερικής φοίτησης στον Καναδά, σπούδασε τη νομική επιστήμη στο Αυτόνομο Πανεπιστήμιο της Μαδρίτης. Απέκτησε μεταπτυχιακό πάνω στις Διεθνείς Σχέσεις από το Πανεπιστήμιο Τζορτζτάουν της Ουάσινγκτον.

Για να προετοιμαστεί για τον ρόλο του ως μελλοντικός Ανώτατος Διοικητής των Ενόπλων Δυνάμεων, ο Φίλιππος φοίτησε και εκπαιδεύτηκε στις Στρατιωτικές Ακαδημίες της Ισπανίας. Ξεκίνησε το 1985 από την Στρατιωτική Ακαδημία του Ισπανικού Στρατού και συνέχισε κατά τα δύο επόμενα έτη στις ακαδημίες του Πολεμικού Ναυτικού και της Πολεμικής Αεροπορίας. Μετά την ολοκλήρωση των σπουδών του, ο Φίλιππος ανέλαβε τα επίσημα καθήκοντά του ως Πρίγκιπας Διάδοχος, εκπροσωπώντας τον πατέρα του σε διάφορες κοινωνικές και θεσμικές εκδηλώσεις, όπως με την ανάληψη της προεδρίας φιλανθρωπικών ιδρυμάτων ή με την παρουσία του σε ορκωμοσίες ηγετών της Λατινικής Αμερικής. Σε μία από αυτές τις εκδηλώσεις γνώρισε την δημοσιογράφο Λετίθια Ορτίθ, την οποία παντρεύτηκε το 2004 και απέκτησε δύο κόρες, την πριγκίπισσα Ελεονώρα και την Ινφάντα Σοφία.

 Τα πρώτα χρόνια 
Γεννήθηκε στις 30 Ιανουαρίου 1968 στην κλινική Νουέστρα Σενιόρα ντε Λορέτο της Μαδρίτης. Ήταν το τρίτο παιδί και ο μόνος γιος που αποκτούσαν ο τότε Πρίγκιπας Χουάν Χουάν Κάρλος της Ισπανίας και η σύζυγός του Πριγκίπισσα Σοφία της Ελλάδας και της Δανίας. Η βάπτισή του έγινε στις 8 Φεβρουαρίου 1968 στο Παλάτι της Θαρθουέλα από τον Αρχιεπίσκοπο της Μαδρίτης, Κασιμίρο Μορθίγιο. Το πλήρες όνομα που έλαβε τότε είναι  Φίλιππος Ιωάννης Παύλος Αλφόνσος των Αγίων Πάντων των Βουρβόνων και της Ελλάδας. Η ανάδοχος στη βάπτισή του ήταν η γιαγιά του Βασίλισσα Βικτώρια Ευγενία. Πριν από τη συμπλήρωση του όγδοου έτους του, ο Στρατηγός της Ισπανίας Φρανθίσκο Φράνκο πέθανε, και ο πατέρας του, Χουάν Κάρλος, ορκίστηκε Βασιλιάς στις 22 Νοεμβρίου 1975.

Τον Ιανουάριο του 1977 χρίστηκε Πρίγκιπας των Αστουριών, της Ζιρόνα και της Βιάνα. Λίγους μήνες μετά έγινε επίτιμος στρατιώτης του 1ου Αμνημόνευτου Συντάγματος Πεζικού του Βασιλιά. Το 1981 έλαβε από τον πατέρα του το Περιλαίμιο του Τάγματος του Χρυσόμαλλου Δέρατος. Η τελετή ενηλικίωσής του έγινε στις 30 Ιανουαρίου 1986, όταν και ορκίστηκε πίστη στο Σύνταγμα της Ισπανίας και τον Συνταγματικό Βασιλιά της χώρας, ενώπιον του Ισπανικού Κοινοβουλίου.

Σπουδές και καθήκοντα Διαδοχής
Στην πρώιμη εκπαίδευσή του περιλαμβάνονται τα σχολεία Σάντα Μαρία ντε λος Ροσάλες στη Μαδρίτη και Λέικφιλντ Κόλετζ στον Καναδά.http://www.casareal.es/ES/Actividades/Paginas/actividades_actividades_detalle.aspx?data=12022 Σπούδασε νομικά στο Αυτόνομο Πανεπιστήμιο της Μαδρίτης, ενώ παρακολούθησε και μαθήματα οικονομικών. Απέκτησε μεταπτυχιακό στην επιστήμη των διπλωματικών υπηρεσιών του Πανεπιστημίου Τζώρτζταουν, όταν και ήταν συγκάτοικος με τον εξάδελφό του Παύλο, πρώην Διάδοχο της Ελλάδας. Μιλάει αγγλικά, ισπανικά, γαλλικά, καταλανικά καθώς και μερικά ελληνικά.

Ο Φίλιππος ανέλαβε τα καθήκοντά του ως διάδοχος του θρόνου συμμετέχοντας σε πολλές επίσημες εκδηλώσεις στην Ισπανία και το εξωτερικό. Ξεκινώντας τον Οκτώβριο του 1995 πραγματοποίησε μια σειρά από επισκέψεις στις Αυτόνομες Κοινότητες της Ισπανίας, ενώ συναντήθηκε με θεσμικούς φορείς και κρατικούς αξιωματούχους. Σε ορισμένες περιπτώσεις, όταν ο βασιλιάς Χουάν Κάρλος δεν μπορούσε να παραβρεθεί, ο Φίλιππος προέδρευε στην ετήσια παρουσίαση των αποστολών των αξιωματικών και των υπαξιωματικών των Ενόπλων Δυνάμεων, καθώς και συμμετείχε σε στρατιωτικές ασκήσεις και των τριών όπλων. Ο ίδιος υπηρέτησε τη στρατιωτική του θητεία και εκπαιδεύτηκε ως πιλότος ελικοπτέρων.

Ο Φίλιππος, όπως αναφέρθηκε και προηγουμένως, έχει κάνει πολλές επίσημες επισκέψεις στην Ευρώπη και τη Λατινική Αμερική, καθώς και σε χώρες του αραβικού κόσμου, στην Άπω Ανατολή και την Αυστραλία. Από τον Ιανουάριο του 1996 έχει εκπροσωπήσει το ισπανικό κράτος σε τελετές ορκωμοσίας πολλών λατινοαμερικανών προέδρων. Ως πρίγκιπας, επισκέφθηκε όλες τις χώρες της Λατινικής Αμερικής, εκτός από την Κούβα, και έκανε πάνω από 200 διεθνή ταξίδια.

Αθλητισμός
Ο Φίλιππος συμμετείχε στους Ολυμπιακούς Αγώνες της Βαρκελώνης το 1992, ως μέλος της ολυμπιακής ομάδας της Ισπανίας στην ιστιοπλοΐα, τερματίζοντας έκτος και λαμβάνοντας το Ολυμπιακό δίπλωμα. Στην τελετή έναρξης των αγώνων ήταν σημαιοφόρος της ισπανικής αθλητικής αντιπροσωπείας.

Είναι υποστηρικτής της ομάδας ποδοσφαίρου Ατλέτικο Μαδρίτης από το 1976, έπειτα από τη νίκη της έναντι της Ρεάλ Σαραγόσα.

Έχοντας ύψος 1,97 μέτρα, έχει συμμετάσχει σε διάφορα ισπανικά, ευρωπαϊκά και ολυμπιακά πρωταθλήματα μπάσκετ.

Γάμος και απόγονοι
Τα εργένικα χρόνια του Φιλίππου αποτελούσαν πηγή ενδιαφέροντος για τον ισπανικό τύπο για αρκετά χρόνια. Το όνομά του συνδέθηκε με πολλές γυναίκες, όμως δύο σχέσεις του θεωρούνταν σοβαρές. Αυτή με την Ισπανίδα ευγενή Ισαβέλ Σαρτόριους και εκείνη με τη Νορβηγίδα Εύα Σάνουμ, η οποία ήταν μοντέλο εσωρούχων.

Στις 1 Νοεμβρίου 2003 ανακοίνωσε τον αρραβώνα του με τη διαζευγμένη Λετίθια Ορτίθ Ροκασολάνο. Ο γάμος του ζευγαριού τελέστηκε στις 22 Μαΐου του 2004, στον Καθεδρικό της Αλμουδένα στη Μαδρίτη και θεωρείται ότι τον παρακολούθησαν τηλεοπτικά πάνω από 25 εκατομμύρια Ισπανοί.

Ο Φίλιππος και η Λετίθια απέκτησαν δύο κόρες:
 την Ινφάντα Ελεονώρα, Πριγκίπισσα των Αστουριών (στις 31 Οκτωβρίου 2005) 
 την Ινφάντα Σοφία (στις 29 Απριλίου 2007)

Αναδεκτοί (Βαπτιστήρια)
Ο Φίλιππος έχει βαπτίσει τους εξής:
 Ερνέστο Αύγουστο (ΣΤ΄) του Ανόβερου: (γεννημένος το 1983, γιος του Ερνέστου Αυγούστου (Ε΄) του Ανόβερου (γενν. 1954))
 Κωνσταντίνο Αλέξιο (γεννημένος το 1998, γιος του Παύλου, πρώην Διαδόχου της Ελλάδας)
 Σοφία της Βουλγαρίας (γεννημένη το 1999, κόρη του Κωνσταντίνου Άσεν)
 Μιγκέλ Ουρντανγκαρίν και των Βουρβόνων (γεννημένος το 2002, γιος της Ινφάντας Χριστίνας)
 Ίνγκριντ Αλεξάνδρα της Νορβηγίας (γεννημένη το 2004, κόρη του Χάακον, Διαδόχου της Νορβηγίας)
 Λουδοβίκος Φίλιππος Γκόμες-Ακέβο-Πόντε (γεννημένος το 2005, γιος της Ινφάντα Πιλάρ)
 Βικέντιος της Δανίας (γεννημένος το 2011, γιος του Φρειδερίκου, Διαδόχου της Δανίας)

 Βασιλιάς της Ισπανίας 
Στις 2 Ιουνίου 2014 ο βασιλιάς Χουάν Κάρλος ανακοίνωσε την πρόθεσή του να παραιτηθεί από το θρόνο υπέρ του Φιλίππου. Εξαιτίας του γεγονότος ότι το Σύνταγμα της Ισπανίας δεν παρείχε έναν ειδικό μηχανισμό σχετικά με τη διαδοχή εν ζωή βασιλιά, το υπουργικό συμβούλιο ανέλαβε τις κατάλληλες νομοθετικές ρυθμίσεις και την ψήφισή τους από το κοινοβούλιο.

Ο Φίλιππος ανέβηκε στο θρόνο τα μεσάνυχτα της 19ης Ιουνίου 2014. Ο πατέρας του είχε υπογράψει το επίσημο κείμενο της παραίτησης λίγες ώρες νωρίτερα. Το επόμενο πρωί, μετά την παραλαβή της ζώνης της αρχηγίας των ενόπλων δυνάμεων από τον πατέρα του, ενθρονίστηκε επίσημα σε μια τελετή που πραγματοποιήθηκε στο Κοινοβούλιο.

Σύμφωνα με μια δημοσκόπηση της εφημερίδας Ελ Μούντο, ο Φίλιππος είχε μεγαλύτερο ποσοστό αποδοχής σε σχέση με τον πατέρα του, πριν από την άνοδό τους στο θρόνο.

Στο πρώτο τους διεθνές ταξίδι ως βασιλείς, ο Φίλιππος και η Λετίθια συνάντησαν τον Πάπα Φραγκίσκο στις 30 Ιουνίου 2014. Ακολούθησαν επισκέψεις σε Πορτογαλία, Μαρόκο, Γαλλία, Ηνωμένες Πολιτείες, Γερμανία, Μεξικό, καθώς και σε άλλες τοποθεσίες.

Τον Φεβρουάριο του 2015 ο Φίλιππος ανακοίνωσε την περικοπή του μισθού του κατά 20%. Σε αυτή του την απόφαση έφθασε με βάση τους μισθούς που λαμβάνουν οι υπόλοιποι ηγέτες της Ευρώπης.

 Τίτλοι 

 Επίσημοι 
 Βασιλιάς της Ισπανίας

 Εθιμικοί («κληρονομικώ δικαιώματι») 
Βασιλιάς της Καστίλλης, της Λεόν, της Αραγωνίας, των Δύο Σικελιών (Νεαπόλεως και Σικελίας), της Ιερουσαλήμ, της Ναβάρρας, της Γρανάδας, του Τολέδου, της Βαλένθιας, της Γαλικίας, της Μαγιόρκας, της Σεβίλλης, της Σαρδηνίας, της Κόρδοβας, της Κορσικής, της Mούρθιας, της Μινόρκας, της Χαέν, των Αλγαρβών, της Αλχεθίρας, του Γιβραλτάρ, των Καναρίων Νήσων, των Ανατολικών και Δυτικών Ινδιών, και των Νήσων και Χωρών του Ωκεανού.

 Δευτερεύοντες εθιμικοί 
Αρχιδούκας της Αυστρίας, Δούκας της Βουργουνδίας, της Βραβάντης, του Μιλάνου, των Αθηνών και των Νέων Πατρών. Κόμης των Αψβούργων, της Φλάνδρας, του Τιρόλου, του Ρουσιγιόν και της Βαρκελώνης, Κύριος της Βισκαΐας και της Μολίνας, Καθολικός Βασιλεύς. Ο τίτλος του Αυτοκράτορα των Ρωμαίων πωλήθηκε από τον Ανδρέα Παλαιολόγο, ανιψιό και διάδοχο του Κωνσταντίνου ΙΑ΄, στους Φερδινάνδο της Αραγωνίας και Ισαβέλλα της Καστίλλης το 1502, αλλά δεν έχει χρησιμοποιηθεί ποτέ από τους Ισπανούς βασιλείς.

 Τίτλοι Ιπποτικών Ταγμάτων 
Γενικός Αρχηγός των Ενόπλων Δυνάμεων
 Αρχηγός του Τάγματος Μοντέσα
 Αρχηγός του Τάγματος Αλκάνταρα
 Αρχηγός του Τάγματος Καλατράβα
 Αρχηγός του Τάγματος Σαντιάγο
 Αρχηγός και άλλων ισπανικών στρατιωτικών Ταγμάτων - Ισπανικών παρασήμων.

Πρόγονοι

 Εικόνες 

 Παραπομπές 

 Εξωτερικοί σύνδεσμοι 
 Επίσημος ιστότοπος της Βασιλικής Οικογένειας της Ισπανίας

Κατηγορία:Βασιλείς της Ισπανίας
Κατηγορία:Ηγέτες εν ενεργεία
Κατηγορία:Οίκος των Βουρβόνων-Ισπανίας
Κατηγορία:Τιτουλάριοι δούκες Νέων Πατρών
Κατηγορία:Πρίγκιπες των Αστουριών
Κατηγορία:Μεγαλόσταυρος του Τάγματος του Σωτήρος